Pohjois-Pohjanmaan sairaanhoitopiirin alueella on varmennettu peräti 17 uutta koronavirustartuntaa, sairaanhoitopiiri tiedotti torstaina.

Tartunnat on todettu samasta Itävallassa epidemia-alueella vierailleesta opiskelijoiden seurueesta. Tartuntoja on nyt todettu sairaanhoitopiirin alueella yhteensä 18.

Kaikki potilaat ovat hyväkuntoisia ja hyvin lieväoireisia, sairaanhoitopiiri kertoo. He ovat olleet kotona karanteenissa näytteenotosta lähtien. Parhaillaan selvitetään mahdollisia altistuneita.

Pohjois-Pohjanmaan sairaanhoitopiirin johtajaylilääkäri Juha Korpelainen kertoo, että henkilöt olivat näytteenoton jälkeen siirtyneet itse omaehtoisesti karanteeniin.

– Näytteideenoton valmistumisessa on ollut pientä viivettä, koska Oulussa ei ole vielä analyysimahdollisuutta. Tarkoitus on saada vielä tällä viikolla analyysimahdollisuudet. Olemme joutuneet turvautumaan Turun ja Helsingin analyyseihin, Korpelainen kertoo.

Johtajaylilääkärin mukaan sairaanhoitopiirissä on varauduttu koronatestien määrän nousuun.

Korpelaisen mukaan koronavirusnäytteissä on käynyt 10–15 henkilöä päivässä viime päivien aikana. Koronavirusnäytteitä otetaan Oulun seudun yhteispäivystyksessä erillisessä eristetyssä tilassa, jossa työskentelee oma henkilökuntansa.

Jos epäilee itsellään koronavirustartuntaa, henkilön tulisi yhä ohjeistuksen mukaan soittaa yhteispäivystykseen asiasta.

Korpelaisen mukaan sairaanhoitopiirin johdossa tehdään kovasti töitä valmistautumistason nostamiseksi ja potilasmäärän nousemisen varalta.

– Ennustamme, että potilasmäärä tulee nousemaan ja olemme perumassa suunniteltuja hoitoja, että saadaan koronapotilaille tilaa. Painetta tulee erityisesti perusterveydenhuollolle. Siinä vaiheessa, kun potilasmäärät kasvavat voimakkaasti pyrimme, että koronaviruksen perusdiagnosointi tapahtuu kunnallisella tasolla.

Sairaanhoitopiirin ensimmäinen koronavirustartunta varmistui torstaina 5. maaliskuuta. Tartunnan saanut oli sairaanhoitopiirin mukaan epidemia-alueelta palannut matkailija. Ylen tietojen mukaan kyse oli Iranin alueelta palanneesta matkailijasta.

Uutista päivitetty 12.3.2020 kello 13.47 ja 16.40.

13.3. kello 7: Uutisen kommentointi on päättynyt.